P6_TA(2004)0006

Αλιευτική συμφωνία ΕΕ/Μαυρικίου *

Νομοθετικό ψήφισμα του Ευρωπαϊκού Κοινοβουλίου σχετικά με την πρόταση κανονισμού του Συμβουλίου που αφορά τη σύναψη του πρωτοκόλλου που καθορίζει, για την περίοδο από τις 3 Δεκεμβρίου 2003 έως τις 2 Δεκεμβρίου 2007, τις αλιευτικές δυνατότητες και τη χρηματική αντιπαροχή που προβλέπονται στη συμφωνία μεταξύ της Ευρωπαϊκής Οικονομικής Κοινότητας και της Κυβέρνησης του Μαυρικίου για την αλιεία στα ύδατα του Μαυρικίου (COM(2004)0197 — C5-0179/2004 — 2004/0071(CNS))

(Διαδικασία διαβούλευσης)

Το Ευρωπαϊκό Κοινοβούλιο,

- έχοντας υπόψη την πρόταση του κανονισμού του Συμβουλίου (COM(2004)0197) [1],

- έχοντας υπόψη τα άρθρα 37 και 300, παράγραφος 2, της Συνθήκης ΕΚ,

- έχοντας υπόψη το άρθρο 300, παράγραφος 3, πρώτο εδάφιο, της Συνθήκης ΕΚ, σύμφωνα με τα οποία κλήθηκε από το Συμβούλιο να γνωμοδοτήσει (C5-0179/2004),

- έχοντας υπόψη τα άρθρα 51 και 83, παράγραφος 7, του Κανονισμού του,

- έχοντας υπόψη την έκθεση της Επιτροπής Αλιείας και τη γνωμοδότηση της Επιτροπής Ανάπτυξης (A6-0001/2004),

1. εγκρίνει την πρόταση κανονισμού του Συμβουλίου όπως έχει τροποποιηθεί και εγκρίνει τη σύναψη του πρωτοκόλλου·

2. αναθέτει στον Πρόεδρό του να διαβιβάσει τη θέση του Κοινοβουλίου στο Συμβούλιο και στην Επιτροπή, καθώς και στις κυβερνήσεις και τα κοινοβούλια των κρατών μελών και του Μαυρικίου.

ΚΕΙΜΕΝΟ ΠΟΥ ΠΡΟΤΕΙΝΕΙ Η ΕΠΙΤΡΟΠΗ | ΤΡΟΠΟΠΟΙΗΣΕΙΣ ΤΟΥ ΚΟΙΝΟΒΟΥΛΙΟΥ |

Τροπολογία 1

Αιτιολογική σκέψη 4α (νέα)

| 4α. Θεωρεί ότι η προστασία των συμφερόντων της Ευρωπαϊκής Ένωσης στον τομέα της αλιείας πρέπει να συντονίζεται με τη βιώσιμη διαχείριση των αλιευτικών πόρων από οικονομική, κοινωνική και περιβαλλοντική άποψη, και με την ανάπτυξη παράκτιων πληθυσμών που ζουν από τους πόρους της αλιείας· |

Τροπολογία 2

Αιτιολογική σκέψη 4β (νέα)

| 4β. Καλεί την Επιτροπή να συνεχίσει τις μελέτες περιβαλλοντικών επιπτώσεων σχετικά με τον βιώσιμο χαρακτήρα της συμφωνίας με το Μαυρίκιο· |

Τροπολογία 3

Αιτιολογική σκέψη 4γ (νέα)

| 4γ. Καλεί την Επιτροπή να διασφαλίσει ότι τα διατεθέντα κεφάλαια προορίζονται ολοκληρωτικά για τους σκοπούς της συμφωνίας και να παρακολουθεί τις επιπτώσεις της στην εξέλιξη των τοπικών πληθυσμών, κυρίως των παράκτιων κοινοτήτων που ζουν από την παραδοσιακή αλιεία· |

Τροπολογία 4

Άρθρο 3α (νέο)

| Άρθρο 3α Η Επιτροπή διαβιβάζει στο Ευρωπαϊκό Κοινοβούλιο και στο Συμβούλιο αντίγραφο της ετήσιας έκθεσης που προβλέπεται στο άρθρο 3, παράγραφος 5, του πρωτοκόλλου. |

Τροπολογίες 5 και 6

Άρθρο 3β (νέο)

| Άρθρο 3β 1. Κατά τη διάρκεια του τελευταίου έτους ισχύος του πρωτοκόλλου και πριν από την έναρξη διαπραγματεύσεων για την ενδεχόμενη ανανέωσή του, η Επιτροπή υποβάλλει στο Ευρωπαϊκό Κοινοβούλιο και το Συμβούλιο γενική έκθεση σχετικά με την εφαρμογή του και τους όρους υλοποίησής του, ιδιαίτερα όσον αφορά τις ειδικές δράσεις, καθώς και ανάλυση κόστους-οφέλους, προκειμένου να επιτραπεί η αξιολόγηση των οικονομικών, κοινωνικών και περιβαλλοντικών επιπτώσεών του. 2. Με βάση την έκθεση αυτή, και λαμβάνοντας υπόψη τη γνωμοδότηση του Ευρωπαϊκού Κοινοβουλίου στο θέμα αυτό, το Συμβούλιο αναθέτει στην Επιτροπή, εφόσον απαιτείται, να αρχίσει διαπραγματεύσεις για την έγκριση νέου πρωτοκόλλου. |

[1] Δεν έχει δημοσιευθεί ακόμη στην Επίσημη Εφημερίδα.

--------------------------------------------------